Dómur var kveðinn upp í Landsrétti í dag . Vísir / Hanna Landsréttur sýknaði í dag karlmann af ákæru um kynferðisbrot gegn konu í október 2017 . Maðurinn hlaut þriggja ára fangelsisdóm í Héraðsdómi Reykjaness í ágúst 2018 en áfrýjaði dómnum til Landsréttar . Taldi Landsréttur ósamræmi í vitnisburði konunnar og ekki væri hafið yfir skynsamlegan vafa að hann hefði brotið gegn konunni . Manninum var gefið að sök að hafa haft samræði og önnur kynferðismök við konuna , gegn hennar vilja með því að beita hana ofbeldi og ólögmætri nauðung . Var hann sagður hafa gripið í hár hennar og þvingað hana til að hafa við sig munnmök með því að þrýsta framan á háls hennar , taka svo niður buxur hennar og reyna að hafa við hana samræði í endaþarm og leggöng . Átti hann í framhaldinu að hafa gripið aftur í hár hennar og þvingað hana til að hafa við sig munnmök í annað sinn . Þekktust ekki Við skýrslutöku sagði maðurinn að rekja mætti samskipti hans við konunnar til þess að hún hefði kysst hann fyrirvaralaust inni á skemmtistað . Sagði hann að kynferðisleg samskipti þeirra hafi farið fram með samþykki konunnar . Fyrir dómi sagðist maðurinn hins vegar hafa haft frumkvæði að samskiptum þeirra eftir að hafa veitt henni athygli inn á skemmtistaðnum . Þau hafi dansað saman og kysst en þegar skemmtistaðnum lokaði hafi þau farið bak við skemmtistaðinn líkt og hann greindi frá við skýrslutöku . Of ágengur við munnmök Fyrir dómi sagðist konan hafa verið úti að skemmta sér umrætt kvöld með systur sinni og vinum . Sagði hún að maðurinn hefði komið til sín á dansgólfinu , leitt sig að karlaklósettinu og kysst hana . Eftir lokun skemmtistaðarins hafi þau hist fyrir utan skemmtistaðinn og gengið saman frá skemmtistaðnum . Þegar systir konunnar hafi kallað í átt að þeim hafi maðurinn tekið í hönd hennar og greikkað sporið . Fylltist hún þá áhyggjum og varð hún samferða tveimur strákum til baka til systur sinnar . Þegar þangað kom hefði maðurinn tekið um hár brotaþola og togað hana niður á hnén . Svo hefði hann ýtt á háls brotaþola til þess að opna munn hennar . Þar sem konan var of lágvaxinn hefði honum ekki tekist ætlunarverk sitt . Þá hafi hann togað konuna aftur niður á hárinu og sett lim sinn í munn hennar að nýju . Maðurinn hefði þá verið ákafari en í fyrra sinnið . Hitti hún systur sína aftur og hringdu þær á lögreglu sem kom fljótlega á staðinn . Stuðst við öryggis - og búkmyndavélar Fyrir dómi kom fram í máli lögreglumanna sem komu á vettvang , sem og annarra vitna , að konan hefði strax sakað manninn um nauðgun og segir í dómi héraðsdóms að á upptöku úr búkmyndavél lögreglumanns megi sjá og heyra konuna lýsa atvikum , hafi framburður hennar verið skýr og afgerandi um að ákærði hafi brotið gegn henni . Segir í dómi að af þessu megi ráða af maðurinn hafi viljað koma sér sem fyrst af vettvangi . Þá hafi framburður konunnar verið stöðugur og að hún hafi aldrei hvikað frá frásögn sinni um að maðurinn hafi beitt hana ofbeldi og nauðung . Héraðsdómur Reykjaness mat framburð mannsins ótrúverðugan og ekki fá viðhlítandi stoð í framburði né gögnum málsins . Var hann því sakfelldur í héraði . Landsréttur sagði hins vegar að framburður konunnar um fyrri munnmök hennar og mannsins væri ekki skýr um hvort þau hefðu farið fram gegn vilja hennar . Þá hefði framburður hennar um atvik eftir þau munnmök ekki næga stoð í framlögðum gögnum til að hafið væri yfir skynsamlegan vafa að maðurinn hefði gerst sekur um þá háttsemi sem honum væri gefið sök .